**Moldovan asevoimat** (romaniaksi *Forțele Armate ale Republicii Moldova*) on Moldovan valtion aseellinen puolustusorganisaatio. Se jakautuu maavoimiin ja pieniin ilmavoimiin. Moldovan asevoimissa palvelee aktiivipalveluksessa 5 150 ja reservin koko on 58 000. Moldovassa on asevelvollisuus, mutta suhteellisen pieni osa asevelvollisista valitaan asepalvelukseen, joka kestää 3–12 kuukautta.

Asevoimien vuosipäivä on 3. syyskuuta ja asevoimista vastaa maan puolustusministeriö.

Historia
--------

Yhdysvaltoihin myytyä MiG-29-lentokonetta siirretään kuljetuskoneeseen.
Moldova peri itsenäistyessään asevoimansa Neuvostoliitolta. Moldavian neuvostotasavallan puolustuksesta vastasi Neuvostoliiton asevoimat, joille neuvostotasavalta järjesti koulutusta, aseistusta ja miehistöä. Yli 9 000 moldovalaista palveli neuvostojoukoissa Afganistanin sodassa vuosien 1980 ja 1989 välillä.

Moldovan itsenäistyessä maa ajautui Transnistrian sotaan Transnistrian separatistien kanssa. Sota päättyi tulitaukoon, mutta lopullista ratkaisua konfliktiin ei saatu. Asevoimia alettiin myöhemmin vähitellen uudistaa. Presidentti Petru Lucinschi teki vuonna 1997 aloitteen puolustuspolitiikan ja rakenteiden uudistuksista. Toisaalta asevoimat menettivät osan kalustostaan. Esimerkiksi ilmavoimien suhteellisen uudet ja ydinasekelpoiset MiG-29C-lentokoneet myytiin vuonna 1997 Yhdysvaltoihin osana Yhdysvaltojen Cooperative Threat Reduction Program-hanketta, jonka tarkoituksena oli estää aseiden päätyminen uhkina pidetyille kolmansille osapuolille.

Asevoimat ovat Moldovan perustuslain nojalla puolueettomat. Moldova on kuitenkin pyrkinyt läheisempään yhteistyöhön Euroopan maiden ja Naton kanssa. Maan asevoimat ovat osallistuneet usein Naton sotilasharjoituksiin. Joitakin moldovalaisia sotilaita on palvellut rauhanturvaamistehtävissä ulkomailla, kuten esimerkiksi osana KFOR-operaatota Kosovossa.

Venäjän hyökättyä Ukrainaan vuonna 2022 Moldova on alkanut nopeasti panostamaan omiin asevoimiinsa, koska maan on pelätty olevan Putinin seuraava kohde. Neuvostoaikaisesta kalustosta on pyritty pääsemään eroon ja se on haluttu korvata amerikkalaisella ja eurooppalaisella. Länsimaat ovat luvanneet 90 miljoonaa dollaria apua asevoimien modernisointiin. Puolustusministeri Anatolie Nosatîi sanoi lokakuussa 2022, että 90 % maan asevoimien kalustosta on vanhentunutta.

Organisaatio
------------

Moldovalainen sotilas vuonna 2014.
Armeijan HMMWV.
Moldovan asevoimien aktiivivahvuus oli vuonna 2022 yhteensä 5 150. Reservin koko oli 58 000. Maavoimissa palveli 1 300 ammattisotilasta ja 1 950 varusmiestä. Ilmavoimissa palveli yhteensä 600 henkilöä ja heistä varusmiehiä oli 250. Maavoimien kalustoon lukeutuvat esimerkiksi BTR-D-, BTR-80- ja MT-LB-panssariajoneuvot, BM-27-raketinheittimet ja D-20-tykit. Ilmavoimilla on muutama An-2 ja Jak-18-lentokone, muutama Mi-8 helikopteri ja S-125-ilmatorjuntaohjuksia. Puolustusbudjetti oli vuonna 2020 770 miljoonaa Moldovan leuta.

Moldovassa on asevelvollisuus ja varusmiespalvelu koskee 18–27-vuotiaita miehiä. Varusmiespalveluksen pituus on 12 kuukautta, tai 3 kuukautta yliopistosta valmistuneille. Kuitenkin käytännössä vain pieni osa palvelusikäisistä saa varusmieskoulutuksen. Varusmiespalvelus on tarkoitus lakkauttaa aikanaan kokonaan Moldovan siirtyessä tulevaisuudessa ammattiarmeijaan.

Asevoimien ylipäällikkönä toimii virkansa puolesta Moldovan presidentti.

Moldovalla ei ole omaa aseteollisuutta lukuun ottamatta pienimuotoista kaluston huoltoon liittyvää toimintaa.

Lähteet
-------

1. ↑  Astăzi este Ziua Armatei Naționale; Ministrul Apărării: „Armata este un garant al păcii și stabilităţii Republicii Moldova" *Jurnal.md*.  3.9.2023. Viitattu 20.2.2024. (romaniaksi)
2. 1 2 3 4  Andrei Brezianu ja Vlad Spânu: "Armed forces", *Historical dictionary of Moldova*. 2. painos. The Scarecrow Press, 2010. ISBN 978-0-8108-7211-0. (englanniksi)
3. ↑  Moldova: Dniestr *Uppsala Conflict Data Program*. Uppsalan yliopisto. Viitattu 30.4.2022. (englanniksi)
4. 1 2 3 4 5  The International Institute for Strategic Studies: *The Military Balance 2022*, s. 189-190. Luettelot maittain. Routledge, 2022. ISBN 978-1-032-27900-8. (englanniksi)
5. ↑  Moldova Pushes for Military Reforms Ahead of EU Bid Talks | VOANews *Voice of America*.  11.12.2023. Viitattu 20.2.2024. (englanniksi)
6. ↑  Koponen, Tuula: Moldovan armeijassa on 5 000 sotilasta, vaikka Venäjä sotii naapurissa – nyt moni maassa haluaa liittyä Romaniaan: "Pääsisimme EU:hun ja Natoon" *Suomen kuvalehti*.  19.6.2022. Viitattu 20.2.2024. (englanniksi)
7. ↑  Defense Minister Says 90 Percent Of Moldova's Military Equipment Is Outdated *RadioFreeEurope/RadioLiberty*.  21.10.2022. Viitattu 20.2.2024. (englanniksi)
8. ↑  The status and powers of the President of the Republic of Moldova *Preşedinţia Republicii Moldova*.  2024. Viitattu 20.2.2024. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Euroopan asevoimat |
| --- |
|  |
| Itsenäiset valtiot | 
* Alankomaat
* Albania
* Armenia
* Azerbaidžan
* Belgia
* Bosnia ja Hertsegovina
* Bulgaria
* Espanja
* Georgia
* Islanti
* Irlanti
* Italia
* Itävalta
* Kazakstan
* Kreikka
* Kroatia
* Kypros
* Latvia
* Liettua
* Luxemburg
* Malta
* Moldova
* Monaco
* Montenegro
* Norja
* Pohjois-Makedonia
* Portugali
* Puola
* Ranska
* Romania
* Ruotsi
* Saksa
* San Marino
* Serbia
* Slovakia
* Slovenia
* Suomi
* Sveitsi
* Tanska
* Tšekki
* Turkki
* Ukraina
* Unkari
* Valko-Venäjä
* Vatikaani
* Venäjä
* Viro
* Yhdistynyt kuningaskunta

 |
|  |
| Kiistanalaiset valtiot | 
* Abhasia
* Artsakh
* Etelä-Ossetia
* Kosovo
* Pohjois-Kypros
* Transnistria

 |
|  |
| Muut toimijat | 
* Euroopan unioni

 |

 |